În paralel cu activitatea sa alături de Phoenix, Costin Adam se implică și în alte colaborări muzicale. Este invitat să realizeze părțile vocale pentru „Humanity” și „Singuri printre oameni”, piese aparținând proiectului Reșița Rocks (inițiat de Toni Dijmărescu, Adrian Nițulescu și Flaviu Suciu). Aceste două melodii sunt lansate ca single-uri pe parcursul anului 2017, iar ulterior, în septembrie 2020, apar pe albumul "Născuți din foc". Colaborează cu formația clujeană C.A.S.H., înregistrând în studio piesa „De ce”, publicată pe 15 iunie 2020. Pe 30 septembrie 2020 este lansat single-ul „Suflet Colectiv”, înregistrat de Costin Adam împreună cu Călin Pop (de la Celelalte Cuvinte). Piesa a fost compusă de Alex Penescu, fiind dedicată memoriei celor dispăruți în tragedia din 30 octombrie 2015.